Informácia o výsledkoch pracovnej návštevy ministra zahraničných vecí Slovenskej republiky J. Kubiša v Srbskej republike dňa 16. mája 2007

Dňa 16. mája 2007 uskutočnil minister zahraničných vecí Slovenskej republiky Ján Kubiš pracovnú návštevu Srbskej republiky. J. Kubiš sa v Belehrade stretol s predsedom vlády Srbskej republiky Vojislavom Koštunicom a s novovymenovaným ministrom zahraničných vecí Srbskej republiky Vukom Jeremičom. Návšteva sa uskutočnila v úzkej nadväznosti na schválenie novej srbskej vlády dňa 15.5.2007 a bola prvou bilaterálnou zahraničnopolitickou aktivitou jej predstaviteľov. 

	Minister zahraničných vecí SR na stretnutí s predsedom vlády V. Koštunicom zablahoželal k dosiahnutiu dohody o zostavení vlády a vyjadril potešenie, že spoločnou platformou strán vládnej koalície sú demokratické a pro-európske princípy. Minister Kubiš informoval partnerov o atmosfére v rámci EÚ, ktorá je priaznivá z pohľadu perspektívy na znovuotvorenie rokovaní o Stabilizačnej a asociačnej dohode (SAA). J. Kubiš potvrdil, že Slovensko sa bude aj naďalej zasadzovať za čo najskoršie obnovenie rokovaní. Podľa slov ministra zahraničných vecí SR práve zostavenie novej srbskej vlády, postavenej na európskych princípoch, je vhodnou príležitosťou pre pokrok v tejto otázke. 

	Predseda srbskej vlády V. Koštunica v rozhovore predstavil päť hlavných priorít novej vlády. Sú nimi Kosovo, európska integrácia, spolupráca s ICTY, sociálne a ekonomické reformy, ako aj boj proti korupcii a organizovanému zločinu. 

K problematike Kosova V. Koštunica uviedol, že srbská vláda má záujem hľadať kompromis medzi návrhom zvláštneho vyslanca GT OSN M. Ahtisaariho na dozorovanú nezávislosť a srbským návrhom na rozsiahlu autonómiu. Podľa presvedčenia V. Koštunicu srbské ústavné inštitúcie mali vždy jednotný názor na problematiku Kosova a doteraz platný mandát srbskej vlády bol ešte posilnený schválením novej vlády v srbskom parlamente 15.5.2007. Srbsko zotrváva na svojej pozícii, že je potrené pokračovať v rokovaniach strán, pretože doterajšie rokovania nepovažuje za dostatočné . 

	Minister zahraničných vecí SR v reakcii potvrdil, že slovenská vláda bude hľadať spoločné riešenie budúceho usporiadania pomerov na západnom Balkáne v spolupráci s ostatnými krajinami EÚ a s jasnou perspektívou integrácie krajín západného Balkánu do EÚ. J. Kubiš informoval, že SR sa aktívne zapája do práce na pripravovanom texte rezolúcie BR OSN. Potvrdil, že na pôde BR OSN už prebieha k tejto problematike neformálna diskusia. 

	V ďalšej časti rozhovoru sa V. Koštunica venoval problematike európskej integrácie Srbska. Zdôraznil, že Srbsko je kapacitne pripravené pokračovať v rokovaniach o SAA. V tejto súvislosti tiež potvrdil význam zriadenia novej štruktúry „Rady pre národnú bezpečnosť“ (pod vedením prezidenta Tadića). Táto by mala zaistiť efektívnejšiu spoluprácu Srbska s ICTY. 

	Novovymenovaný minister zahraničných vecí Srbska Vuk Jeremič sa v rozhovore s ministrom zahraničných vecí SR sústredil na problematiku európskej integrácie  (vrátane ICTY) a Kosovo. Slovensko označil za hlavného spojenca Srbska v EÚ. Srbský minister označil čo najrýchlejšie obnovenie rokovaní o SAA za kľúčový predpoklad akéhokoľvek pokroku Srbska smerom k EÚ. V. Jeremić naliehavo žiadal o slovenskú podporu pri dosahovaní tohto cieľa. 

	V súvislosti s potrebou pokroku vo vzťahu k európskej integrácii srbský minister konštatoval, že Srbsko bude seriózne pristupovať ku spolupráci s ICTY. Vytvorenie nového orgánu „Rady pre národnú bezpečnosť“ má sprevádzať rozsiahla aktivita v legislatívnej i praktickej oblasti, vrátane komunikácie s verejnosťou. Srbský minister sa tiež venoval otázke euroatlantickej integrácie. 

Minister Jeremić považuje Kosovo za druhú dôležitú oblasť sústredenia sa novej srbskej vlády. Potvrdil, že Srbsko chce pokračovať v rokovaniach o budúcom statuse, pretože to je podľa názoru srbského ministra zahraničných vecí jedinou cestou ako dosiahnuť trváce a spravodlivé riešenie. 

Záver: Jednodňová návšteva ministra zahraničných vecí SR v Belehrade bola prvou zahraničnopolitickou bilaterálnou aktivitou jej predstaviteľov a potvrdila vynikajúcu úroveň vzájomných vzťahov. 

Ťažiskovými (nosnými) témami rozhovorov boli problematika európskej integrácie Srbska a proces určenia budúceho statusu Kosova. Srbskí predstavitelia prejavili jasný záujem o čo najskoršie obnovenie rokovaní o Stabilizačnej a asociačnej dohode s EÚ. V otázke Kosova srbskí predstavitelia naďalej zastávajú názor o potrebnosti pokračovania priamych rozhovorov o budúcom statuse, ktoré srbská strana vníma ako zatiaľ nedostatočné pre prijatie akýchkoľvek rozhodnutí. Predseda novej srbskej vlády V. Koštunica prejavil záujem Srbska o hľadanie kompromisu medzi návrhom M. Ahtisaariho na dozorovanú nezávislosť s srbským konceptom širokej autonómie. 

	Minister zahraničných vecí v Belehrade potvrdil záujem SR o ďalší rozvoj intenzívnych vzťahov medzi SR a Srbskom. Vyslovil plnú podporu srbskému úsiliu o obnovenie rokovaní o SAA. V otázke Kosova potvrdil, že SR v súlade s deklaráciou NR SR bude hľadať riešenie statusu Kosova v spolupráci a jednote s ostatnými členskými krajinami EÚ.